

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА**  **УПРАВЛЯВАЩИЯ ОРГАН НА**  **СТРАТЕГИЧЕСКИЯ ПЛАН ЗА РАЗВИТИЕТО НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА**  **2023-2027 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Прием на заявления за подпомагане по интервенция „Професионално обучение и придобиване на знания“ от Стратегически план за развитие на земеделието и селските райони на Република България (СПРЗСР) за периода 2023-2027 г.* |

**УВАЖАЕМА ГОСПОЖО ЗАМЕСТНИК-МИНИСТЪР,**

На основание чл. 68, ал. 2 от Закона за подпомагане на земеделските производители, Ви представям за издаване проект на заповед за утвърждаване на насоки за кандидатстване по по интервенция „Професионално обучение и придобиване на знания“ от Стратегическия план за развитие на земеделието и селските райони на Република България за периода 2023-2027 г.

Със Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.), се създава законовата делегация в чл. 68, ал. 2 от Закона за подпомагане на земеделските производители, където е предвидено, че Ръководителят на Управляващия орган на Стратегическия план утвърждава със заповед за всеки прием по интервенциите по чл. 73, 74, 75, чл. 77, параграф 1, букви "а", "в" - "е" и чл. 78 от Регламент (ЕС) 2021/2115, включени в Стратегическия план, насоки, определящи условията за кандидатстване и условията за изпълнение на одобрените заявления за подпомагане. Със заповедта се определя и краен срок за публикуване на разясненията и начална и крайна дата за подаване на заявленията за подпомагане.

Финансиране по интервенциите се отпуска по реда на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент (обн., ДВ, бр. 92 от 2024 г.), наричана по-нататък „Наредба № 4 от 2024 г.“.

Прилагането на интервенцията „Професионално обучение и придобиване на знания“, включена в Стратегическия план, има за цел модернизиране на селското стопанство и селските райони чрез стимулиране и споделяне на знания, иновации и цифровизация в селското стопанство и селските райони и чрез насърчаване на използването им в по-голяма степен от земеделските стопани чрез по-добър достъп до обмен на научни изследвания, иновации и знания и чрез обучение.

С придобитите знания и умения чрез изпълнението на дейностите по процедурата, земеделските стопани и горските стопани ще могат да повишат своята конкурентоспособност и ресурсна ефективност, ще подобрят екологичните показатели на стопанствата си, като същевременно реализираните проекти по подмярката ще спомогнат за устойчивата икономика на селските райони.

В представения проект на Насоки се уреждат условията за кандидатстване за предоставяне на безвъзмездна финансова помощ и условията за изпълнение на одобрени заявления по интервенция „Професионално обучение и придобиване на знания“, включена в Стратегическия план за развитие на земеделието и селските райони на Република България за периода 2023-2027 г.

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор на заявления за подпомагане.

**1. Цел на приема:**

По процедурата се подпомагат заявления за подпомагане, които допринасят за постигане на целите на интервенцията и „Междусекторната цел за модернизиране на селското стопанство и селските райони чрез стимулиране и споделяне на знания, иновации и цифровизация в селското стопанство и селските райони и чрез насърчаване на усвояването им в по-голяма степен от земеделските стопани чрез по-добър достъп до научни изследвания, иновации, обмен на знания и обучение”.

По процедурата ще се подпомагат по-конкретно следните дейности за обучение и информационни събития:

**а) Курсове за професионално обучение за придобиване на квалификация по част от професия за земеделски и горски стопани и заетите лица в техните стопанства, които могат да бъдат**:

* курс с минимална продължителност 150 учебни часа;
* курс с минимална продължителност 50 учебни часа;

**б) Курсове за повишаване на квалификацията за земеделски и горски стопани и заетите лица в техните стопанства, които могат да бъдат**:

* курс с минимална продължителност 150 учебни часа;
* курс с минимална продължителност 50 учебни часа;

**в) Специализирани курсове за придобиване на правоспособност за работа със земеделска и горска техника, в съответствие с учебната документация за съответната категория, утвърдена със Заповед № РД09-100 от 07.02.2020 г. на министъра на земеделието, храните и горите, които могат да бъдат**:

* специализиран курс за придобиване на правоспособност за работа със земеделска техника с минимална продължителност 100 учебни часа;
* специализиран курс за придобиване на правоспособност за работа със земеделска техника с минимална продължителност 87 учебни часа;
* специализиран курс за придобиване на правоспособност за работа със земеделска техника с минимална продължителност 75 учебни часа;
* специализиран курс за придобиване на правоспособност за работа със земеделска техника с минимална продължителност 54 учебни часа;

**г) Семинари за земеделски и горски стопани и заетите лица в техните стопанства, които в зависимост от съдържанието на програмата и предвидените теми, могат да бъдат с продължителност**:

* 8 учебни часа или
* 18 учебни часа.

**2. Допустими кандидати/партньори (ако е приложимо):**

Допустими кандидати и партньори за провеждане на обучения за придобиване на квалификация по част от професия от Списъка на професиите за професионално образование и обучение, утвърден от министъра на образованието и науката, могат да бъдат:

а) Институции в системата на професионалното образование и обучение, посочени в чл. 18 на Закон за професионалното образование и обучение (ЗПОО), които имат право да провеждат обучение по професии от професионални направления: „Растениевъдство и животновъдство“, „Горско стопанство“, „Ветеринарна медицина“ и/или „Хранителни технологии“;

б) браншови организации за производство и/или преработка на селскостопански продукти.

2. Допустими кандидати или партньори за провеждане на курсове за повишаване на квалификацията могат да бъдат:

а) Висши училища и научни организации, които имат акредитирано минимум едно от следните професионални направления: 6.1 Растениевъдство, 6.2 Растителна защита, 6.3 Животновъдство, 6.4 Ветеринарна медицина, 6.5 Горско стопанство, 5.12 Хранителни технологии, 4.4 Науки за земята, 3.8 Икономика (специалности в направление Аграрна икономика и агробизнес), съгласно Класификатор на областите на висше образование и професионалните направления, утвърден с ПМС №125 от 24.06.2002 г.;

б) браншови организации за производство и/или преработка на селскостопански продукти.

3. Допустими кандидати или партньори за провеждане на специализирани курсове за придобиване на правоспособност за работа със земеделска и горска техника могат да бъдат:

а) Учебни форми, които имат валидно удостоверение за регистрация, издадено от министъра на земеделието и храните при условията и по реда на Наредба № 1 от 15 февруари 2019 г. за условията и реда за обучение на кандидатите за придобиване на правоспособност за работа със земеделска и горска техника и условията и реда за издаване на удостоверение за регистрация на учебни форми за тяхното обучение (Наредба № 1 от 2019 г.);

б) браншови организации за производство и/или преработка на селскостопански продукти.

4. Допустими кандидати или партньори за провеждане на семинари могат да бъдат:

а) институции в системата на професионалното образование и обучение, съгласно ЗПОО, които имат право да провеждат обучение по професии от професионални направления: „Растениевъдство и животновъдство“, „Горско стопанство“, „Ветеринарна медицина“ и/или „Хранителни технологии“;

б) висши училища, акредитирани по Закона за висшето образование, които имат акредитирани специалности от професионални направления: 6.1.Растениевъдство, 6.2. Растителна защита, 6.3. Животновъдство, 6.4. Ветеринарна медицина, 6.5. Горско стопанство, 5.12 Хранителни технологии, 4.4 Науки за земята, 5.13 Общо инженерство, 4.6 Информатика и компютърни науки, 3.8 Икономика (специалности в направление Аграрна икономика и агробизнес), съгласно Класификатор на областите на висше образование и професионалните направления, утвърден с ПМС №125 от 24.06.2002 г.

в) научни институти и опитни станции, които извършват научни изследвания и научно обслужване в областта на селското стопанство или горското стопанство или биотехнологиите или хранителните технологии, които са организации по Закона за Селскостопанската академия, Закона за Българската академия на науките или Закона за горите;

г) браншови организации за производство и/или преработка на селскостопански продукти.

Допустимо е да се реализират проекти чрез партньорство между отделните категории допустими кандидати. Безвъзмездната финансова помощ се изплаща на кандидата, който е водещ партньор по проекта.

**3. Допустими дейности**

Подкрепата се предоставя за организиране и провеждане на курсове за обучение и семинари в областта на селското и горското стопанство.

**4. Финансова помощ:**

Общият размер на бюджета за подкрепа по подадените заявления в периода на прием е в размер на левовата равностойност на 10 000 000 евро.

Максималният размер на допустимите разходи за едно заявление за подпомагане е 1 000 000 лв., като интензитета на финансовата помощ е до 100 % от размера на одобрените разходи.

Минимален размер на допустимите разходи на едно заявление за подпомагане по настоящата процедура е 30 000 лв.

**5. Критерии за подбор:**

Критериите за подбор, по които ще бъдат класирани постъпилите заявления за подпомагане ще са свързани с:

* Оценка на учебната/семинарната програма в съответствие с приоритетите, посочени в Стратегическия план;
* Оценка на специфичния професионален опит на лекторите, които провеждат курса/семинара;
* Оценка на опита и капацитета на кандидата.

Общият максимален брой на точките, които може да получи всяко едно заявление за подпомагане е 80 точки. Минималният брой точки, който трябва да бъде постигнат за всеки курс или семинар, за да е допустим за подкрепа е 20 точки.

Общата оценка на заявлението се определя от средната оценка от всички включени в заявлението за подпомагане допустими дейности (курсове и/или семинари). В случаите на заявления за подпомагане само с една дейност (курс или семинар), полученият брой точки при оценката на тази дейност е равна на общата оценката на съответното заявление.

В случай че има заявления за подпомагане, които са получили еднакъв брой точки и е наличен частичен разполагаем бюджет, класирането се извършва съобразно получения брой точки по:

Приоритет 2 „Оценка на специфичния професионален опит на лекторите, които провеждат обучението/семинара (средно аритметичния брой точки по приоритета от всички курсове и/или семинари, включени в заявлението за подпомагане). В случай че заявленията за подпомагане имат равен брой точки и по приоритет 2, същите ще бъдат класирани съобразно получения брой точки по:

Приоритет 3 „Оценка на опита и капацитета на кандидата“ (средно аритметичния брой точки по приоритета от всички курсове и/или семинари, включени в заявлението за подпомагане). В случай че заявленията за подпомагане имат равен брой точки и по приоритет 3, същите ще бъдат класирани съобразно получения брой точки по:

Приоритет 1 „Оценка на учебната програма в съответствие с приоритетите, посочени в Стратегическия план“ (средно аритметичния брой точки по критерия от всички курсове и/или семинари, включени в заявлението за подпомагане).

Проектът на насоки за кандидатстване е обсъден с представители на заинтересованите страни на работна среща, проведена на 17 декември 2024 г. в сградата на МЗХ <https://sp2023.bg/index.php/bg/sprzsr-bg/novini/v-rabotna-grupa-be-obs-dena-intervenciata-za-provezdane-na-obucenia-i-informacionni-s-bitia-nasoceni-k-m-zemedelski-i-gorski-stopani> .

В съответствие с чл. 68, ал. 3 от Закона за подпомагане на земеделските производители проектът на заповед, ведно с условията за кандидатстване и условията за изпълнение, се публикуват на [интернет страницата](https://www.mzh.government.bg/bg/) на Стратегическия план и в Системата за електронни услуги преди тяхното утвърждаване за представяне на писмени предложения и възражения в периода 3-10 януари 2025 г.

Направените целесъобразни бележки и предложения са отразени.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 68, ал. 2 от Закона за подпомагане на земеделските производители предлагам да издадете заповед за утвърждаване на насоки, определящи условията за кандидатстване и условията за изпълнение на одобрените заявления за подпомагане по интервенция „Професионално обучение и придобиване на знания“ от Стратегическия план и за определяне на начална и крайна дата за подаване на заявленията за подпомагане, както и краен срок за публикуване на разяснения.

**Приложение**: *Справкйа за отрзаени бележки и коментари в рамките на проведеното обществено обсъждане*

С уважение,

